tomron87/hebrew-wikipedia-sentences-corpus huggingface dataset:
לאחר קרוב לשמונים דקות מאופסות, הצליחה אתלטיקו לפרוץ את ההגנה הסקוטית, ועשתה זאת פעמיים, מרגליהם של חוסה אאולוחיו גארטה ואדלרדו רודריגס.
המשחק הסתיים בניצחון 2-0 לאתלטיקו, ששלח אותה לראשונה בתולדותיה לגמר גביע אירופה.
שתי הקבוצות הגיעו לאצטדיון הייזל בבריסל ללא ניסיון במעמד גמר גביע אירופה.
באיירן הציגה סגל חזק בראשותו של המאמן אודו לאטק, עם הקפטן פרנץ בקנבאואר, החלוץ גרד מילר, וכוכבים רבים מנבחרת גרמניה המערבית שזכתה זמן קצר לאחר מכן במונדיאל 1974.
מנגד התייצבה הקבוצה האטרקטיבית של המאמן הארגנטינאי חואן קרלוס לורנסו, ששלטה בקצב במחצית הראשונה של ההתמודדות, עם מסירות מדויקות ותנועה נכונה.
עם פתיחתה של המחצית השנייה הגבירה באיירן את הקצב והשתלטה על המשחק, וחלוציה מילר ואולי הנס אף הגיעו למספר הזדמנויות כיבוש, שלא נוצלו.
עם סיומן של 90 הדקות נותרה התוצאה על שוויון 0-0, שסיכם משחק לחוץ ועצבני מצד שתי הקבוצות.
המשחק נכנס להארכה, וככל שנקפו הדקות נדמה היה כי שתי הקבוצות לא יצליחו לשבור את ההגנות החזקות ולמצוא את הרשת.
בדקה ה-114, שש דקות בלבד לסיום ההארכה, הצליחה לבסוף אתלטיקו לכבוש את השער הראשון.
היא זכתה בבעיטה חופשית אלכסונית מצד שמאל.
לואיס אראגונס סובב את הכדור בחצי גובה מעבר לחומה והכניע את שוער באיירן ספ מאייר, 1-0 לאתלטיקו סמוך לסיום.
האוהדים שהגיעו מספרד החלו לחגוג ביציעים את הניצחון הדרמטי של קבוצתם.
השוער חשב שהשופט שרק לסיום ויצא מהשער והוריד את הכפפות כשבאיירן יצאה להתקפה אחרונה, בלם הקבוצה, האנס-גאורג שוורצנבק, פרץ קדימה עם הכדור, ובניסיון אחרון בעט מכ-30 מטרים כדור חזק לפינה של מיגל ריינה.
הכדור קפץ פעם אחת על הארץ לפני השוער וחדר לרשת, 1-1 דרמטי כשנותרו שניות בלבד לסיום המשחק.
באותן שנים נקבע כי במקרה של שוויון בהארכה במשחק הגמר, ההכרעה תושג במשחק חוזר ולא בדו-קרב בעיטות עונשין.
כך, שבסיומה של ההארכה נקבע כי הקבוצות יתמודדו פעם נוספת על התואר.
יומיים לאחר המשחק הראשון, התייצבו שתי הקבוצות למשחק הגומלין באותו האצטדיון.
הפעם, בניגוד למשחק הראשון, התקיים המשחק לעיני כמחצית מכמות הקהל, ויציעי אצטדיון הייזל נותרו ריקים למחצה.
באיירן לא עשתה ולו שינוי אחד בהרכב שפתח יומיים קודם לכן.
מנגד, נאלצה אתלטיקו להסתדר ללא אחד מכוכביה, חאבייר אירורטה שנותר מחוץ לסגל והוחלף באלברטו פרננדס פרננדס, וערכה שינוי נוסף בהתקפה - חוסה אופרטה הוחלף על ידי הראלדו בסרה, כפי שקרה לאחר כשעה במשחק הראשון.
כבר בדקות הפתיחה ניכר היה כי שחקניה של אתלטיקו הושפעו יותר מאירועי המשחק הראשון, ובניגוד לבאיירן הציגו משחק אנמי וחלש.
מנגד, פרנץ בקנבאואר הכתיב את קצב המשחק מהקו האחורי, ובאיירן שהציגה משחק שוטף בקצב גבוה השתלטה לחלוטין על המשחק.
אתלטיקו אמנם ניסתה למצוא את הרשת בפתיחת המשחק, אך לא הצליחה לייצר מצבי בעיטה בתוך הרחבה.
מנגד הגיעה באיירן למצב מסוכן ראשון, כשפול ברייטנר הגביה מאגף שמאל, וגרד מילר נגח היטב אך הכדור נבלם בקורה.
מן העבר השני, החמיצה אתלטיקו מצבים מצוינים לכיבוש בבעיטות חופשיות - בעיטה אחת נבלמה בחומה וכמעט הגיעה לשחקן פנוי על קו השער, והגבהה של איגנסיו סאלסדו נהדפה על ידי הגנת באיירן ממש מקו השער.
בדקה ה-28 מצאה באיירן את השער לראשונה במשחק.
ברייטנר שלח כדור עומק ארוך מחצי המגרש של באיירן לעברו של אולי הנס.
הנס השתלט על הכדור כשהוא חופשי לחלוטין, חדר איתו לרחבה וגלגל בקלות בין רגליו של מיגל ריינה, 1-0 לבאיירן.
עד לסיום המחצית שמרה באיירן על היתרון במשחק הגנתי שמנע מאתלטיקו לייצר מצבי בעיטה חופשיים.
כמעט כל בעיטה של שחקני אתלטיקו נבלמה על ידי הגנת באיירן, והכדורים שעברו את ההגנה נעצרו היטב אצל ספ מאייר.
המחצית השנייה נפתחה בקצב מהיר.
אתלטיקו שלחה שחקנים רבים קדימה והייתה קרובה לשוויון, אך מנגד הייתה חשופה להתקפות מתפרצות מהירות של הגרמנים, שהביכו פעם אחר פעם את ההגנה.
בדקה ה-56, הפכה התקפה מסוג זה לשער השני של באיירן.
יופ קאפלמן נשלח באגף שמאל, והגביה ברגל לימין אל תוך הרחבה.
גרד מילר השתלט על הכדור, ומזווית קשה בעט את הכדור הקופץ אל חיבורי השער הרחוקים, 2-0 לבאיירן.
אתלטיקו הוסיפה לחפש את השער, והייתה זכאית לפנדל ברור שלא נשרק לאחר עבירה של מאייר על חוסה אאולוחיו גארטה ברחבה.
גם לאחר האירוע, אתלטיקו המשיכה לתקוף ואף ייצרה מצבי הבקעה בתוך הרחבה, אך מאייר הפגין יכולת גבוהה ומנע את השער המצמק.
בדקה ה-69 שילמה אתלטיקו על ההחמצות שלה, כשבאיירן עלתה ל-3-0 בשער מרשים.
כדור עומק הוקפץ לרחבה ומצא את מילר, שבנגיעה הקפיץ מעל ריינה היוצא, כדור שנחת בתוך הרשת של אתלטיקו.
מילר השלים צמד שהעלה את מאזנו לשמונה שערים במפעל באותה עונה, והקנה לו את תואר מלך השערים של הטורניר.
בדקה ה-82, כפי שעשתה לאורך כל המשחק, הפקירה אתלטיקו לחלוטין את ההגנה לטובת שליחת שחקנים רבים קדימה, ושילמה על כך מן העבר השני.
איבוד כדור במרכז המגרש הותיר את אולי הנס מול חוליית הגנה מדוללת של הספרדים.
הנס התגבר ביכולת אישית מרשימה באחד-על-אחד מול מגן אתלטיקו, התגבר גם על מגן נוסף שהגיע מאחור וניסה לעצור אותו, עבר את ריינה ובעט לרשת החשופה כדי לקבוע את תוצאת המשחק, 4-0 לבאיירן.
באיירן הניפה את גביע אירופה לאלופות לראשונה בתולדותיה, והחזירה לראשונה את הגביע לגרמניה המערבית.
גמר גביע אירופה לאלופות 1973 התקיים באצטדיון הכוכב האדום בבלגרד, יוגוסלביה ב-30 במאי 1973, ובו נקבע כי הזוכה בטורניר גביע אירופה לאלופות לעונת היא אייאקס אמסטרדם ההולנדית, שניצחה במשחק יובנטוס האיטלקית בתוצאה 1-0. משחק הגמר נעל את המהדורה ה-18 של גביע אירופה לאלופות.
היא הייתה לאיטלקית הרביעית שעושה זאת, אחרי פיורנטינה, מילאן ואינטר.
אייאקס זכתה באליפות אירופה באותה עונה, ועם זאת זכתה באופן מרשים גם באליפות הולנד, תוך שהיא מנצחת 30 מתוך 34 משחקיה, ומפסידה אחד בלבד.
יובנטוס זכתה באליפות איטליה באותה עונה, בפער של נקודה בלבד מסגניתה מילאן.
המשחק עצמו הוכרע משער בודד כבר בדקה החמישית, אותו כבש בנגיחה ג'וני רפ לאחר הגבהה של הורסט בלנקנבורג.
אייאקס העפילה לטורניר כאלופת אירופה ואלופת הולנד, מה שהקנה לה העפלה אוטומטית מהסיבוב הראשון.
היא החלה את מסע ההגנה על התואר בשלב שמינית הגמר, מול צסק"א סופיה הבולגרית.
במשחק הראשון בחוץ גברה אייאקס 3-1 על צסק"א, והשכילה לנצח גם בגומלין, שהסתיים בתוצאה 3-0 (צמד ליוהאן קרויף).
אייאקס עלתה לשלב הבא עם 6-1 בסיכום המפגשים.
בשלב רבע הגמר פגשה אייאקס את באיירן מינכן, אלופת גרמניה המערבית.
על אף עוצמתה של באיירן, הביסה אותה אייאקס 4-0 במשחק הראשון בבית (צמד לארי האן).
בגומלין העלה פיט קייזר את אייאקס ליתרון אחרי שבע דקות בלבד, ועל אף המהפך שכפה גרד מילר עם צמד עוד בתוך המחצית הראשונה שקבע את תוצאת המשחק, העפילה אייאקס לשלב הבא עם 5-2 בסיכום שני המפגשים.
לאחר שגברה על המשוכה הקשה מגרמניה ברבע הגמר, המתינה לאייאקס משימה קשה גם בשלב חצי הגמר.
אייאקס פגשה את ריאל מדריד הספרדית לצמד משחקים מכריע על המקום בגמר.
במשחק הראשון באמסטרדם כבשה אייאקס פעמיים בתוך המחצית השנייה ועלתה ליתרון 2-0. דקות ספורות לסיום כבש פירי שער מצמק שהחזיר את ריאל לתמונה.
במשחק הגומלין בחוץ השלימה אייאקס ניצחון כפול על אחת הקבוצות המעוטרות באירופה, עם 1-0 בסיום וניצחון 3-1 בסיכום שני המפגשים.
אייאקס העפילה לגמר בפעם השלישית ברציפות, והרביעית בחמש עונות.
אלופת איטליה פתחה את משחקיה בסיבוב הראשון בדו-קרב קשה מול אולימפיק מרסיי הצרפתית.
יובנטוס פתחה את דרכה בטורניר ברגל שמאל, כשנוצחה 1-0 במשחק הראשון במרסיי.
בגומלין הביתי הפכה יובנטוס את התוצאה כשהובילה 3-0 עוד במחצית הראשונה (צמד לרוברטו בטגה), תוצאה שנשמרה עד לסיום והעניקה ליובנטוס את הכרטיס לשלב הבא.
בשלב שמינית הגמר פגשה יובנטוס את מגדבורג מגרמניה המזרחית.
יובנטוס ניצחה בבית 1-0, והשיגה תוצאה זהה גם בגומלין כדי להעפיל לשלב הבא עם 2-0 בסיכום שני המפגשים.
בשלב רבע הגמר פגשה יובנטוס את אויפשט ההונגרית.
המשחק הראשון בטורינו הסתיים ללא הכרעה ובשוויון 0-0. בגומלין נטלה אויפשט את היתרון כבר בדקה הראשונה, והכפילה את התוצאה פחות מרבע שעה לאחר מכן.
יובנטוס השלימה קאמבק מרשים, צימקה את התוצאה עוד במחצית הראשונה וחזרה לשוויון 2-2 עשר דקות בתוך המחצית השנייה, תוצאה ששלחה אותה לחצי הגמר בזכות חוק שערי חוץ.
בחצי הגמר פגשה יובנטוס את דרבי קאונטי האנגלית.
המשחק הראשון הסתיים בניצחון 3-1 ביתי ליובנטוס, הודות לצמד של ז'וזה אלטפיני.
הגומלין באנגליה הסתיים ללא שערים, ובו נקבע כי יובנטוס מעפילה לראשונה בתולדותיה לגמר גביע אירופה לאלופות.
אייאקס של אותן שנים, בראייה ההיסטורית, נחשבת לאחת הקבוצות הגדולות בתולדות הכדורגל האירופי.
המאמן הרומני סטפן קובאקס המשיך את דרכו של קודמו בתפקיד, רינוס מיכלס, שהנחיל בקבוצה את שיטת הטוטאל פוטבול.
עם כוכבים גדולים כיוהאן קרויף, ארי האן, ג'וני רפ ויוהאן ניסקנס, הציבה אייאקס את אחד המערכים האיכותיים בהיסטוריה של הכדורגל האירופי.
את ההמשכיות של הקבוצה ניתן היה לראות בהרכבה הפותח לגמר – עשרה שחקנים מתוך ה-11 פתחו גם בגמר הקודם.
רק ג'וני רפ נכלל בהרכב לאחר שלא שותף שנה קודם.
מנגד, יובנטוס עברה שינוי ניהולי בתחילת העשור, שהפך אותה לאחת הקבוצות המובילות באירופה.
הקבוצה השקיעה בשנים אלו סכום נכבד ברכש, ובלטה רכישתו של פייטרו אנסטסי תמורת מה שהיה אז לסכום שיא בהעברות בעולם.
חוליית קישור יציבה עם פאביו קאפלו ופרנקו קאוזיו באגפים והתקפה איכותית עם אנסטסי, ז'וזה אלטפיני ורוברטו בטגה, הפכו את יובנטוס לקבוצה אטרקטיבית ולאחת הפייבוריטיות לזכייה בתואר.
אייאקס פתחה את המשחק בסערה.
כבר בדקה החמישית שלח הורסט בלנקנבורג הגרמני, היחיד משחקניה של אייאקס במשחק שאינו הולנדי, כדור גבוה לרחבה.
על אף השמירה הצמודה של ג'אנפיירו מארקטי, התרומם ג'וני רפ ונגח את הכדור קשתית לפינה הרחוקה.
דינו זוף נכנע, ואייאקס עלתה ליתרון 1-0 מוקדם מאוד במשחק.
מאותו הרגע, היה זה מפגן העוצמה של המועדון הטוב ביותר באירופה באותן שנים.
יובנטוס, שסגנון משחקה התבסס על הגנה חזקה והתקפות מתפרצות, כלל לא סיכנה את השער של אייאקס.
שחקניה של אייאקס, ובייחוד יוהאן קרויף, הניעו את הכדור בצורה נוחה ואלגנטית, ושלטו בכל המתרחש במגרש.
אייאקס הוסיפה לייצר מצבי הבקעה, ורק חוסר ריכוז מול השער ויכולת טובה של דינו זוף מנעו ממנה להגדיל את היתרון.
בסיום, 1-0 משכנע של אייאקס על יובנטוס הפך אותה לאלופת אירופה בפעם השלישית בתולדותיה, והשלישית ברציפות.
גמר גביע אירופה לאלופות 1972 התקיים באצטדיון פיינורד ברוטרדם, הולנד ב-31 במאי 1972, ובו נקבע כי הזוכה בטורניר גביע אירופה לאלופות לעונת היא אייאקס אמסטרדם ההולנדית, שניצחה במשחק את אינטר מילאנו האיטלקית בתוצאה 2-0. משחק הגמר נעל את המהדורה ה-17 של גביע אירופה לאלופות.
אייאקס השלימה זכייה שנייה ברציפות (מתוך שלוש) בגביע אירופה, לאחר שהגיעה לגמר כאלופה המכהנת עם ניצחונות 2-0 על פנאתינאיקוס עונה קודם לכן.
הייתה זו זכייתה השנייה של אייאקס בתולדותיה בתואר.
מנגד, אינטר העפילה לגמר הרביעי בתולדותיה.
היא ניצחה בשתי הופעותיה הראשונות, ב-1964 מול ריאל מדריד (3-1) ושנה אחר כך מול בנפיקה ליסבון (1-0), והפסידה ב-1967 לסלטיק (2-1).
אייאקס זכתה באליפות אירופה באותה עונה, וסיימה כסגנית אלופת הולנד, עם ארבע נקודות פחות מפיינורד.
אינטר זכתה באליפות איטליה באותה עונה, בפער של ארבע נקודות מיריבתה העירונית מילאן שסיימה שנייה.
המשחק עצמו הוכרע בזכות צמד של כוכב אייאקס יוהאן קרויף במהלך המחצית השנייה.
אלופת אירופה המכהנת החלה את מסע ההגנה על התואר בסיבוב הראשון, מול דינמו דרזדן מגרמניה המזרחית.
במשחק הראשון בבית עלתה אייאקס ליתרון ראשון כבר לאחר שתי דקות.
בדקה ה-19 קבעה אייאקס את תוצאת המשחק, 2-0 בסיום.
לאחר שוויון 0-0 בגומלין, העפילה אייאקס לשמינית הגמר.
בשלב שמינית הגמר פגשה אייאקס את אולימפיק מרסיי הצרפתית.
במשחק הראשון בחוץ נקלעה אייאקס לפיגור מוקדם, אך השלימה מהפך וניצחה 2-1 בסיום.
בגומלין הביתי שוב נקלעה אייאקס לפיגור ראשון, אך שוב הצליחה להשלים מהפך בדרך לניצחון כפול, 4-1 בסיום ו-6-2 בסיכום שני המפגשים.
רבע הגמר הפגיש בין אייאקס לבין ארסנל האנגלית.
אייאקס אירחה את המשחק הראשון, ונקלעה לפיגור משער של ריי קנדי לאחר רבע שעה.
גארי מיורן השווה את התוצאה בחלוף עשר דקות, ובתוך המחצית השנייה כבש בפנדל את שער הניצחון של אייאקס, 2-1 בסיום.
הגומלין באצטדיון ארסנל הוכרע משער עצמי של ג'ורג' גרהאם בתוך המחצית הראשונה.
אייאקס השלימה פעם נוספת ניצחון כפול, 1-0 במשחק ו-3-1 בסיכום שני המפגשים, בדרך לחצי הגמר.
בנפיקה ליסבון הפורטוגלית המתינה לאייאקס בחצי הגמר.
במשחק הראשון באמסטרדם כבש שאק סווארט את שער הניצחון לאחר 64 דקות, 1-0 לאייאקס בסיום.
שערו של סווארט הכריע למעשה את צמד המשחקים, לאחר שהגומלין בליסבון הסתיים בשוויון 0-0, והעניק לאלופת אירופה את הכרטיס לגמר גביע אירופה בפעם השנייה ברציפות.
אינטר החלה את דרכה בסיבוב הראשון מול א.א.ק.
במשחק הראשון במילאנו הפתיעה א.א.ק.
כשעלתה ליתרון מהיר, אך אינטר הגיבה היטב, כבשה שלוש פעמים עוד במחצית הראשונה, והוסיפה שער נוסף במחצית השנייה בדרך לניצחון 4-1. בגומלין א.א.ק.
גברה 3-2 על אינטר, אך התוצאה הספיקה לאינטר כדי להעפיל עם 6-4 בסיכום שני המפגשים.
בשמינית הגמר פגשה אינטר את בורוסיה מנשנגלדבך מגרמניה המערבית, במה שהפך לדו-קרב שנוי במחלוקת.
המשחק הראשון שוחק במנשנגלדבך, ונפתח עם שער יתרון של יופ היינקס לטובת בורוסיה.
רוברטו בונינסניה השווה את התוצאה בדקה ה-20, אך כעבור דקה חזרה בורוסיה ליתרון 2-1. בדקה ה-29 התרחש האירוע שהפך למשמעותי ולשנוי במחלוקת בצמד המפגשים.
פחית שתייה שנזרקה מכיוון קהל האוהדים של בורוסיה פגעה בראשו של בונינסניה, שנפל על הדשא.
בונינסניה הוחלף בעקבות האירוע, וזאת על אף טענות מצד הגרמנים על תגובה מוגזמת של בונינסניה לאירוע.
עד למחצית ניכר היה שאינטר איבדה שליטה במשחק.
היא ספגה שלושה שערים נוספים ב-15 הדקות שלאחר האירוע, וירדה למחצית בפיגור 5-1. במחצית השנייה הגיעה אינטר לשפל גדול אף יותר.
היא נותרה בתשעה שחקנים, לאחר שז'איר דה קוסטה נפצע לאחר שהקבוצה ביצעה את שלושת חילופיה, ומריו קורסו הורחק בכרטיס אדום לאחר שבעט בשופט.
בורוסיה כבשה פעמיים נוספות וניצחה 7-1, במה שלמעשה סימן את סוף דרכה של אינטר בטורניר.
בעקבות האירוע בדקה ה-29, ערערה אינטר לאופ"א וביקשה לפסול את בורוסיה מהמשך הטורניר.
החלטת הוועדה של אופ"א הייתה שלא לפסול את בורוסיה מהטורניר, אלא לפסול את תוצאת המשחק, לקבוע משחק חוזר במגרש במדינה נייטרלית ולקנוס את בורוסיה באלף ליש"ט.
גם הערעור של הגרמנים כשל להביא שינוי בהחלטה למעט העברת המשחק ממגרש במדינה נייטרלית לברלין המערבית.
המשחק במילאנו, שבמקור היה צריך להיות משחק הגומלין, הפך להיות המשחק הראשון בדו-קרב.
1,200 שוטרים ואבטחה כבדה בתוך ומסביב לאצטדיון קידמו את פני 90,000 הצופים שהגיעו למשחק.
מריו קורסו ספג מאופ"א השעיה לשנה והחמיץ את המשך הטורניר, אך בונינסניה שעמד בעין הסערה היה כשיר ואף כבש, כשאינטר מנצחת 4-2 בבית.
במשחק הגומלין נפרדו הקבוצות בשוויון 0-0, שהעניק לאינטר את הכרטיס לשלב הבא.
לאחר הסערה הגדולה, פגשה אינטר ברבע הגמר את סטנדרד לייז' הבלגית.
במשחק הראשון במילאנו כבש ז'איר דה קוסטה את שער הניצחון הדרמטי עשר דקות לסיום, וקבע 1-0 לאינטר.
בגומלין עלתה ליאז' ליתרון זמן קצר מפתיחת המחצית השנייה, אך אינטר שוב כבשה בדקה השמונים, מרגליו של סנדרו מאצולה, והשיגה שוויון.
גם שער ניצחון של ליאז' בפנדל דקות ספורות לסיום לא הספיק לה, ועם שוויון 2-2 בסיכום המפגשים הייתה זו אינטר שהמשיכה לשלב הבא בזכות חוק שערי חוץ.
המשוכה האחרונה של אינטר בדרך לגמר הייתה סלטיק הסקוטית, כשהמשחק הראשון נערך במילאנו.
צמד המפגשים הסתיים ללא שערים, וגם ההארכה בגומלין בגלאזגו לא הניבה שער, כך הקבוצות הלכו להכרעה בדו-קרב בעיטות עונשין.
ג'ון דינס, הבועט הראשון של סלטיק, היה היחיד להחמיץ בדו-קרב, ואינטר העפילה לגמר לאחר 5-4 בדו-קרב הפנדלים.
אייאקס אמסטרדםסיבוב אינטר מילאנויריבהסיכוםמשחק ראשוןמשחק שנייריבהסיכוםמשחק ראשוןמשחק שני דינמו דרזדן2 – 02 - 0 (בית)0 - 0 (חוץ)סיבוב ראשון א.א.ק.
משחק הגמר הפגיש בין שני סגנונות משחק שונים – הטוטאל פוטבול ההולנדי של אייאקס והקטנאצ'ו האיטלקי של אינטר.
אלופת אירופה המכהנת הגיעה לגמר תחת המאמן הרומני סטפן קובאקס, שהחליף את רינוס מיכלס, הוגה השיטה והזוכה של העונה שעברה.
קובאקס אימץ את שיטת המשחק של אייאקס והביא אותה להישגים נוספים עם מערך וטקטיקה דומים.
גם ההרכב הפותח נותר דומה, כששמונה שחקנים שפתחו במשחק הגמר, פתחו גם שנה קודם לכן באותו מעמד.
אייאקס הייתה באותן שנים הקבוצה הטובה ביותר באירופה, עם שחקנים כגון יוהאן קרויף, יוהאן ניסקנס, רוד קרול, ארי האן והקפטן פיט קייזר, והגיעה כקבוצה העדיפה למשחק הגמר.
מנגד, חזרה אינטר למעמד הגמר, חמש שנים לאחר שהפסידה באותו המעמד 2-1 לסלטיק.
רק ארבעה שחקנים פתחו בהרכב בשני משחקי הגמר, אך שיטת המשחק של הלניו הררה מאותו הגמר נותרה גם תחת ג'ובאני אינברניצי.
עיקר השיטה של אינטר מול הקבוצה העדיפה עליה, הייתה להתגונן עם שחקנים רבים במשך רוב שלבי המשחק, כשרק רוברטו בונינסניה בחלק ההתקפי, ולנסות להכריע את המשחק בדקות הסיום.
במחצית הראשונה של המשחק, נדמה היה שהשיטה של אינטר פועלת היטב.
אייאקס הפעילה לחץ רב ותקפה עם שחקנים רבים, אך לא הצליחה לשבור את ההגנה החזקה של אינטר.
עם זאת, היא הייתה קרובה לעלות ליתרון מספר פעמים במהלך המחצית.
ג'אצ'ינטו פאקטי, תחת לחץ, כמעט וכבש לשערו הוא, אך הכדור שלו נעצר בעמוד.
העמוד עצר גם בעיטה ממרחק של רודי קרול, ועשר דקות להפסקה מצאה אייאקס את הרשת, אך השער נפסל בטענה לעבירה מוקדמת של שאק סווארט.
עם פתיחת המחצית השנייה, הצליחה אייאקס להתגבר על ההגנה האיטלקית.
אייאקס תקפה עם שחקנים רבים, ואינטר התקשתה להתמודד עם עלייתם של המגנים בשני הקווים.
בדקה ה-47 קיבל וים סורביר, מגנה הימני של אייאקס, את הכדור באגף לאחר איבוד של הגנת אינטר, והגביה לרחבה.
שוערה של אינטר איבאנו בורדון יצא לכדור והתנגש בשחקן קבוצתו טרצ'יזיו בורניץ'.
בעקבות ההתנגשות עבר הכדור את שניהם והגיע ליוהאן קרויף שהיה חופשי לגמרי, עצר את הכדור ובעט לרשת החשופה, 1-0 לאייאקס.
לאחר השער ניסתה אינטר לחזור למשחק, והחלה לתקוף עם יותר שחקנים את שערה של אייאקס.
היינץ סטוי עמד במספר מבחנים, בעיקר מעברו של בונינסניה, אך הצליח לשמור על יתרון קבוצתו.
בדקה ה-78, כבשה אייאקס מהצד השני.
כדור חופשי של קייזר מאגף שמאל מצא את הראש של קרויף, שנגח פנימה, השלים צמד אישי וקבע את תוצאה המשחק – 2-0 לאייאקס, ששומרת על תואר אלופת אירופה.
גמר גביע אירופה לאלופות 1971 התקיים באצטדיון ומבלי בלונדון, אנגליה ב-2 ביוני 1971, ובו נקבע כי הזוכה בטורניר גביע אירופה לאלופות לעונת היא אייאקס אמסטרדם ההולנדית, שניצחה במשחק את פנאתינאיקוס היוונית בתוצאה 2-0. משחק הגמר נעל את המהדורה ה-16 של גביע אירופה לאלופות.
אייאקס זכתה לראשונה בתולדותיה בגביע אירופה לאלופות, בהופעתה השנייה אי פעם בגמר הופעתה הראשונה הייתה שנתיים קודם לכן, כשהפסידה 4-1 למילאן.
הייתה זו זכייה ראשונה מתוך שלוש רצופות של אייאקס בתואר.
מנגד, פנאתינייקוס העפילה לראשונה בתולדותיה למשחק הגמר.
היא הייתה לקבוצה היוונית הראשונה אי פעם, והיחידה עד כה, שמעפילה לגמר הטורניר.
שתי הקבוצות העפילו לטורניר בזכות זכייתן באליפות המקומית לעונת .
אייאקס זכתה באליפות הולנד, לאחר עונה מרשימה עם הפסד ליגה אחד בלבד, וחמש נקודות יותר מסגניתה פיינורד.
אתונה בשמונה נקודות בפסגת הליגה היוונית לאחר שהפסידה פעמיים בלבד בליגה וניצחה 27 מתוך 34 משחקים.
המשחק עצמו נפתח בשער מהיר של דיק ואן דייק, כבר לאחר חמש דקות.
ארי האן קבע את תוצאת המשחק שלוש דקות לסיום.
אייאקס פתחה את הופעותיה בטורניר בסיבוב הראשון, מול קיי אף טירנה האלבנית.
במשחק הראשון בחוץ, צמד של וים סורביר לא הספיק לניצחון, והקבוצות נפרדו בשוויון 2-2. בגומלין הביתי ניצחה אייאקס 2-0 והעפילה לשלב שמינית הגמר.
בשמינית הגמר פגשה אייאקס את פ.צ.
המשחק הראשון בבית הסתיים בניצחון מרשים של 3-0 לאייאקס.
בגומלין בבזל חזרה אייאקס מפיגור 1-0 במחצית והשלימה ניצחון כפול, עם 2-1 בסיום ו-5-1 בסיכום שני המפגשים.
שלב רבע הגמר הפגיש בין אייאקס לבין סלטיק הסקוטית.
לאחר קצת יותר משעה ללא שערים במשחק הראשון באמסטרדם, פרץ יוהאן קרויף את הסכר והעלה את קבוצתו ליתרון.
עד לסיום כבשה אייאקס שני שערים נוספים כדי לנצח 3-0 את סלטיק.
בגומלין בגלאזגו כבש ג'ימי ג'ונסטון לזכות המארחת בתוך המחצית הראשונה, אך סלטיק לא הצליחה להמשיך את הקאמבק והמשחק הסתיים בתוצאה 1-0. אייאקס העפילה לחצי הגמר בזכות 3-1 בסיכום.
בחצי הגמר פגשה אייאקס את אתלטיקו מדריד הספרדית.
חאבייר אירורטה כבש במשחק הראשון במדריד על סף הירידה להפסקה, וקבע את תוצאת המשחק, 1-0 לאתלטיקו.
בגומלין באמסטרדם כבש פיט קייזר כבר בדקה השמינית וקבע 1-0, ששם את הדו-קרב במצב של שוויון.
עשר דקות בלבד לסיום, כשהקבוצות כבר היו בדרך להארכה, כבש סורביר והעלה את אייאקס ל-2-0. אתלטיקו הייתה צריכה שער אחד כדי לנצח בכל זאת בזכות חוק שערי חוץ, אך דווקא יוהאן ניסקנס היה זה שכבש מהצד השני, 3-0 לאייאקס בסיום, ו-3-1 בסיכום המפגשים ששלחו את הקבוצה לגמר השני בתולדותיה.
אלופת יוון החלה את דרכה בסיבוב הראשון עם הגרלה נוחה יחסית, אלופת לוקסמבורג ז'נס אש.
במשחק הראשון בחוץ רשמה פנאתינייקוס ניצחון מינימלי של 2-1 בלבד, אך בגומלין הביתי השלימה ניצחון כפול עם 5-0 מוחץ.
אנטוניס אנטוניאדיס, שסיים כמלך שערי הטורניר, הרשים במיוחד עם רביעייה במשחק.
בשמינית הגמר פגשה פנאתינייקוס את נציגת צ'כוסלובקיה, סלובן ברטיסלאבה.
במשחק הראשון באתונה ניצחה פנאתינייקוס 3-0 מרשים והשיגה מקדמה משמעותית לקראת הגומלין.
הפסד מינימלי של 2-1 בחוץ הספיק לפנאתינייקוס להעפיל לשלב הבא עם 4-2 בסיכום שני המפגשים.
ברבע הגמר ציפתה לפנאתינייקוס יריבה חזקה, אברטון האנגלית.
במשחק הראשון בחוץ כבש אנטוניאדיס בדקה ה-81 שער מפתיע שהעלה את קבוצתו ליתרון, אך אברטון השוותה בשער דרמטי בדקה האחרונה, וחתמה את המשחק הראשון בשוויון 1-1. בגומלין באתונה לא נכבשו שערים, מה שהספיק לפנאתינייקוס על מנת להעפיל לשלב הבא בזכות חוק שערי חוץ.
בחצי הגמר פגשה פנאתינייקוס את הכוכב האדום בלגרד היוגוסלבית.
במשחק הראשון בחוץ נכנעה פנאתינייקוס ליום מצוין של סטבאן אוסטוייץ', שכבש שלושער בדרך לניצחון 4-1 של הכוכב האדום.
פנאתינייקוס נראתה כמי שסיימה את דרכה בטורניר, אך במשחק הגומלין נהפכו היוצרות.
אייאקס אמסטרדםסיבוב פנאתינאיקוסיריבהסיכוםמשחק ראשוןמשחק שנייריבהסיכוםמשחק ראשוןמשחק שני קיי אף טירנה4 – 22 - 2 (חוץ)2 - 0 (בית)סיבוב ראשון ז'נס אש7 – 12 - 1 (חוץ)5 - 0 (בית) פ.צ.
שנתיים לאחר הופעת הבכורה שלה בגמר המפעל, ועונה בלבד לאחר זכייתה של יריבתה הגדולה פיינורד בתואר, הגעתה של אייאקס לגמר לא היוותה הפתעה.
הקבוצה של רינוס מיכלס ובכיכובו של יוהאן קרויף התחזקה מאז הגמר שהפסידה, והגיעה למשחק במטרה לזכות בתואר לראשונה בתולדותיה.
מנגד, התייצבה פנאתינייקוס של כוכב העבר פרנץ פושקש למשחק הגמר כהפתעה גדולה.
על אף גודל ההפתעה, הוכיחה פנאתינייקוס שהיא ראויה למעמד, לאחר שהדיחה קבוצות בכירות כמו אברטון והכוכב האדום בלגרד בדרכה לגמר.
הקפטן מימיס דומאצוס היה הכוכב הגדול של הקבוצה.
באותה תקופה הוא כבר הוביל את פנאתינייקוס לשבע אליפויות מקומיות, והוביל כקפטן גם את נבחרת יוון.
כמו כן, הציגה הקבוצה את מלך שערי הטורניר, אנטוניס אנטוניאדיס, שכבש עשרה מתוך 16 שעריה של פנאתינייקוס בטורניר.
אייאקס הייתה פייבוריטית לזכייה, ועשתה צעד משמעותי לעברה כבר בדקה החמישית.
הגבהה של פיט קייזר מאגף שמאל מצאתה את ראשו של דיק ואן דייק, שהמשיך בנגיחה לפינה ופנימה, 1-0 מוקדם לאייאקס.
החל מאותה דקה השתלטה אייאקס לחלוטין על המשחק.
תוכנית המשחק של פנאתינייקוס כללה בעיקר כדורי גובה לעברו של אנטוניאדיס, אך הוא כוסה היטב לאורך המשחק על ידי ברי האלסהוף, ופנאתינייקוס התקשתה לייצר מצבי הבקעה.
יכולת גבוהה של השוער טאקיס איקונומופולוס מנעה מאייאקס להגדיל את היתרון, והמחצית הסתיימה בתוצאה 1-0.
בהפסקת המשחק נאלץ קשרה של אייאקס ניקו ריינדרס, שסבל מלחץ דם גבוה, לצאת בחילוף לאחר שהתעלף בחדר ההלבשה.
אייאקס ביצעה חילוף נוסף במחצית, כשהעלתה את ארי האן על חשבונו של שאק סווארט.
פנאתינייקוס הפגינה משחק הקרבה מרשים, שחקניה ביצעו תנועה ללא הרף והיא אף הייתה קרובה לשוויון מספר פעמים, אך יתרון האיכות של ההולנדים הכריע כשאייאקס עלתה ליתרון 2-0, שלוש דקות לסיום.
יוהאן קרויף מסר בין שני שחקני הגנה למחליף האן, שמקרוב מצא את הרשת וקבע את תוצאת המשחק.
על אף המחמאות לקבוצתו של פושקש, זכתה אייאקס בפעם הראשונה בתואר מחזיקת גביע אירופה לאלופות, מבין שלוש זכיות רצופות.
גמר גביע אירופה לאלופות 1970 התקיים באצטדיון סן סירו במילאן שבאיטליה ב-6 במאי 1970, ובו נקבע כי הזוכה בטורניר גביע אירופה לאלופות לעונת 1969/1970 היא פיינורד ההולנדית, שניצחה במשחק את סלטיק הסקוטית בתוצאה 2–1 לאחר הארכה.
משחק הגמר נעל את המהדורה ה-15 של גביע אירופה לאלופות.
פיינורד זכתה בפעם הראשונה (והיחידה עד כה) בתולדותיה בגביע אירופה לאלופות, בהופעתה הראשונה בגמר המפעל.
פיינורד הייתה לקבוצה ההולנדית הראשונה שזוכה בגביע אירופה, והשנייה שמופיעה בגמר, אחרי הפסדה של אייאקס אמסטרדם 0–4 למילאן בגמר הקודם.
הייתה זו זכייה ראשונה מתוך ארבע רצופות של קבוצה הולנדית בתואר, כשבעקבותיה הגיעו שלוש זכיות רצופות של אייאקס.
מנגד, סלטיק העפילה לגמר השני בתולדותיה, לאחר זכייתה בתואר ב-1967, אז גברה 2–1 על אינטר מילאנו.
פיינורד זכתה באליפות הולנד לאחר שהקדימה את אייאקס בשלוש נקודות בראש הטבלה.
סלטיק זכתה באליפות סקוטלנד בפעם הרביעית מתוך תשע זכיות רצופות, לאחר שהקדימה את יריבתה העירונית, גלאזגו ריינג'רס, בפער של חמש נקודות בראש הטבלה.
אצטדיון הסן סירו חזר לארח את גמר גביע אירופה לאחר חמש שנים, בפעם השנייה בתולדותיו, אם כי עצם קיום המשחק הוטל בספק בעקבות שביתות עובדים גדולות באיטליה באותה השנה.
המשחק עצמו התאפשר רק בעקבות ויתור מצדה של התאחדות הכדורגל האיטלקית, שעשתה זאת על מנת שלא תיפסל השתתפותן של הקבוצות האיטלקיות במפעלים האירופים בשנה הבאה.
במשחק עצמו עלתה סלטיק ליתרון לאחר שלושים דקות משערו של טומי גמל, אך פיינורד הגיבה מיד ולאחר שתי דקות השווה רינוס ישראל את התוצאה.
המשחק הוכרע ארבע דקות לסיום ההארכה, כשאובה שינדוואל קבע 2–1 לפיינורד.
פיינורד החלה את דרכה בסיבוב הראשון מול קיי.
במשחק הראשון בחוץ קבעה פיינורד את שיא ההבקעות לקבוצה במשחק אחד בתולדות הטורניר, במשחק שקבע את שיא השערים למשחק בהיסטוריה של הטורניר.
פיינורד גברה 12-2 על רייקאוויק, ונהנתה בין היתר מרביעייה של רוד חילס, שלושער של אובה שינדוואל וצמד של וילם ואן הנחם.
בגומלין הביתי השלימה פיינורד העפלה מרשימה עם ניצחון 4-0, בזכות צמדים של חילס ושינדוואל.
בשלב שמינית הגמר פגשה פיינורד את מילאן, אלופת אירופה המכהנת.
במשחק הראשון בסן סירו, אצטדיון הבית של מילאן והאצטדיון אליו חזרה פיינורד למשחק הגמר, נוצחה פיינורד 1-0 משער מוקדם של נסטור קומבין הארגנטינאי.
במשחק הגומלין העלה וים יאנסן את קבוצתו ליתרון מוקדם כבר לאחר שש דקות כדי לאזן את הסדרה.
שמונה דקות לסיום קבע ואן הנחם 2-0 לפיינורד, שהביא להדחתה של אלופת אירופה כבר בשלב מוקדם של הטורניר.
לאחר שהרשימה בשני הסיבובים הקודמים, פגשה פיינורד ברבע הגמר את פורוורטס ברלין, אלופת גרמניה המזרחית.
פיינורד השיגה תוצאות זהות לסיבוב הקודם, לאחר שהפסידה 1-0 במשחק הראשון בחוץ, וגברה 2-0 על יריבתה בבית.
את שני השערים כבשה פיינורד בתוך המחצית השנייה, מרגליהם של שינדוואל והאנק וורי.
בשלב חצי הגמר פגשה פיינורד את לגיה ורשה הפולנית.
המשחק הראשון בפולין הסתיים בשוויון 0-0, ובגומלין הביתי השלימה פיינורד את העפלתה לגמר הטורניר, לאחר שניצחה 2-0 משערים של ואן הנחם ופרנץ האסיל.
סלטיק פתחה את הטורניר מול פ.צ.
לאחר שהמשחק הראשון בחוץ הסתיים בשוויון 0-0, פתחה סלטיק את הגומלין הביתי עם שער כבר בדקה הראשונה של הארי הוד.
טומי גמל הכפיל במחצית השנייה והבטיח את העפלתה של סלטיק לשמינית הגמר עם 2-0 בסיום.
בשמינית הגמר פגשה סלטיק את בנפיקה ליסבון הפורטוגלית.
במשחק הראשון בבית גברה סלטיק 3-0 על בנפיקה ונראתה בטוחה ברבע הגמר.
אלא שבמשחק הגומלין בליסבון, הציגה אלופת פורטוגל משחק מצוין בהובלתו של אאוזביו, שגם כבש את הראשון.
בדקה התשעים השלימה בנפיקה את הקאמבק וקבעה 3-0, ששלח את המשחק להארכה, שהסתיימה ללא שערים נוספים.
החל מאותה עונה, על פי החלטת אופ"א, לא שוחק עוד משחק פלייאוף במקרה של שוויון בתום שני המשחקים, וההכרעה ניטלה בהטלת מטבע.
סלטיק הייתה זו שניצחה בהטלת המטבע, והתקדמה לרבע הגמר.
בשלב רבע הגמר פגשה סלטיק את פיורנטינה האיטלקית.
במשחק הבית גברה סלטיק 3-0 על האיטלקים, והפסד מינימלי של 1-0 בסטאדיו קומונאלה הספיק לה כדי להעפיל לשלב חצי הגמר.
שלב חצי הגמר זימן מפגש דרבי בריטי בין הסקוטים לבין לידס יונייטד האנגלית.
במשחק הראשון באלנד רואד כבש ג'ורג' קונלי כבר בדקה הראשונה וקבע את תוצאת המשחק, 1-0 לסלטיק.
בשל הביקוש הרב לכרטיסים במשחק הגומלין, הוזז המשחק מסלטיק פארק להאמפדן פארק, אליו נהרו 136,505 צופים שקבעו את שיא כל הזמנים במפעל, שטרם נשבר.
כרבע שעה מהפתיחה כבש בילי ברמנר את השער שהשווה את הסדרה, אך במחצית השנייה כבשו ג'ון יוז ובובי מרדוק את השערים שהשלימו מהפך, 2-1 לסלטיק שהעפילה לגמר השני בתולדותיה.
פיינורדסיבוב סלטיקיריבהסיכוםמשחק ראשוןמשחק שנייריבהסיכוםמשחק ראשוןמשחק שני קיי.
היו אלו השנים בהן הכדורגל ההולנדי החל להשתלב בפסגת הכדורגל האירופי.
העפלתה של אייאקס לגמר עונה קודם לכן לא נחשבה מקרית, והגיעה בשיאו של עשור מוצלח לקבוצות ההולנדיות באירופה.
עם זאת, הכדורגל ההולנדי כולו עדיין המתין לזכייה ראשונה בגביע אירופה.
פיינורד, שזכתה עונה קודם לכן באליפות הולנד על פניה של אייאקס והדיחה באותה עונה את מילאן האלופה המכהנת, הגיעה לגמר המפעל תחת המאמן האוסטרי ארנסט האפל.
המאמן זיהה את ג'ימי ג'ונסטון כסכנה המרכזית לקבוצתו, ודאג לנטרלו לאורך כל המשחק כשהציב עליו שמירה כפולה, שמנעה ממנו להפיק את המשחק הרגיל שלו.
מן העבר השני, הגיעה סלטיק כקבוצה העדיפה למשחק הגמר בשל העובדה כי התמודדה לאורך כל הטורניר מול קבוצות חזקות, ובהן לידס יונייטד האנגלית בחצי הגמר, בנוסף לעובדה כי לזכותה ניסיון רב יותר במעמד בזכות הזכייה בתואר מספר שנים קודם לכן.
מאמן הקבוצה ג'וק סטיין הביע אף הוא את התחושה כי המפגש מול פיינורד צפוי להיות קל יותר מהמפגש מול לידס בחצי הגמר.
בצל האיום על קיום המשחק בשל השביתות בתעשייה האיטלקית, נהרו לאצטדיון סן סירו במילאן כ-50 אלף צופים, שהתחלקו שווה בשווה בין שני מחנות האוהדים.
כבר בפתיחה ניתן היה לזהות את השליטה ההולנדית במשחק, שהזכירה את מה שעשתה סלטיק בעצמה ללידס יונייטד בשלב חצי הגמר.
על אף השליטה של פיינורד, השער הראשון נפל דווקא לטובתה של סלטיק.
בדקה השלושים זכתה סלטיק בבעיטה חופשית על סף הרחבה.
במקום לבעוט בעיטה ישירה ביצעו הסקוטים תרגיל מחוכם ומסירת עקב שהגיעה לטומי גמל.
המגן השמאלי בעט בנגיעה אחת כדור חד שהכניע את אדי פיטרס חראפלנד, שוערה של פיינורד, וקבע 1-0.
לאחר שתי דקות בלבד השיגה פיינורד את השוויון המוצדק.
כדור גובה לתוך הרחבה מצאה את ההגנה הסקוטית לא מרוכזת.
מספר ניסיונות הרחקה בנגיחות הסתיימו דווקא אצל הקפטן רינוס ישראל, שנגח באין מפריע לקורה הרחוקה ופנימה כדי לקבוע שוויון 1-1, תוצאת הסיום של המחצית הראשונה.
פיינורד הוסיפה לשלוט במחצית השנייה, וכמעט ומצאה את שער היתרון.
האנק וורי בעט מחוץ לרחבה וכבר הכניע את אוון ויליאמס, אך הבעיטה שלו נעצרה רק בקורת השער.
עוד באותה המחצית הפגין ויליאמס יכולת מרשימה בין הקורות ומנע מפיינורד מספר מצבי כיבוש, וגם העמוד הציל את סלטיק פעם נוספת.
עד לסיום נותרה התוצאה על שוויון 1-1, והקבוצות הלכו להכרעה בהארכה.
המגמה מהזמן החוקי נמשכה גם בהארכה.
סלטיק עצמה חיפשה להכריע את המשחק אך נתקלה ביכולת טובה של חראפלנד, ומן העבר השני הצלה כפולה של ויליאמס לניסיון ראשון באחד-על-אחד של וורי ובעיטה מהכדור החוזר של אובה שינדוואל, הותירה את התוצאה על שוויון 1-1.
סיום המשחק במצב של שוויון, על פי חוקי אופ"א באותה תקופה, גרר משחק חוזר יומיים אחר כך באותו המגרש.
המשחק היה בדרך לסיום ללא הכרעה, עד שפיינורד הצליחה להשיג את שער הניצחון בדקה ה-116. כדור ארוך שעשה את דרכו מחצי המגרש של פיינורד עד לרחבה של סלטיק, מצא את השוער ויליאמס לא מוכן.
הוא לא הצליח לקרוא את תנועת הכדור, מעד ואף הדף את הכדור בשתי ידיו המושטות.
עוד בטרם שרק השופט לפנדל, השתלט שינדוואל על הכדור בחזהו, והקפיץ בקלילות מול ויליאמס היוצא כדי לקבוע 2-1. התוצאה נשמרה בדקות הספורות שנותרו, ופיינורד הפכה להולנדית הראשונה אי פעם שמניפה את גביע אירופה לאלופות.
גמר גביע אירופה לאלופות 1969 התקיים באצטדיון סנטיאגו ברנבאו במדריד, ספרד ב-28 במאי 1969, ובו נקבע כי הזוכה בטורניר גביע אירופה לאלופות לעונת היא מילאן האיטלקית, שניצחה במשחק את אייאקס אמסטרדם ההולנדית בתוצאה 4-1. משחק הגמר נעל את המהדורה ה-14 של גביע אירופה לאלופות.
הייתה זו זכייתה השנייה של מילאן בתואר, בהופעתה השלישית בתולדותיה לגמר המפעל.
היא הפסידה בהופעתה הראשונה בגמר 3-2 לריאל מדריד ב-1958, וניצחה 2-1 את בנפיקה ליסבון ב-1963. הייתה זו זכייה רביעית של קבוצה איטלקית בתואר, אחרי זכיותיהן של מילאן ואינטר מילאנו (פעמיים).
מנגד, אייאקס הייתה לקבוצה ההולנדית הראשונה בהיסטוריה שמעפילה למשחק גמר גביע אירופה.
מילאן זכתה באליפות איטליה בפער ניכר מיריבותיה, לאחר שהקדימה את נאפולי בתשע נקודות בראש הטבלה.
אייאקס זכתה באליפות הולנד בפעם השלישית ברציפות, לאחר שהקדימה את פיינורד בפער של שלוש נקודות בראש הטבלה.
הסנטיאגו ברנבאו חזר לארח את גמר גביע אירופה בפעם השנייה בתולדות האצטדיון, ולראשונה מאז 1957. המשחק נפתח עם שער מוקדם של פיירינו פראטי לאחר שבע דקות.
פראטי קבע את תוצאת המחצית כשהשלים צמד בדקה הארבעים והעלה את מילאן ליתרון 2-0. וליבור ואסוביץ' החזיר את אייאקס למשחק עם פנדל מדויק, אך אנג'לו סורמני קבע 3-1 ופראטי השלים שלושער וקבע את תוצאת המשחק, 4-1 למילאן בסיום.
מילאן פתחה את הטורניר מול מאלמה השוודית.
במשחק הראשון הפתיעה מאלמה את מילאן וגברה עליה 2-1. מאלמה הגדילה לעשות ועלתה ליתרון ראשון במשחק בסן סירו, אך מילאן חזרה עם ארבעה שערים (צמד לפיירינו פראטי), ניצחה 4-1 והמשיכה לשלב הבא בזכות 5-3 בסיכום שני המשחקים.
החלטתה של אופ"א להגריל את קבוצות אירופה המזרחית אחת מול השנייה בסיבוב הראשון, הביאה לפרישתן של חלקן מהטורניר.
עקב כך, בשלב שמינית הגמר קיבלו שתי קבוצות כרטיס חופשי לשלב הבא.
מילאן, יחד עם בנפיקה ליסבון, זכו להמשיך לרבע הגמר מבלי ששיחקו.
מילאן חזרה לשחק בשלב רבע הגמר, כשפגשה את סלטיק הסקוטית.
במשחק הראשון התארחה סלטיק בסן סירו, והצליחה לחלץ שוויון 0-0 בסיום.
ההכרעה עברה לסלטיק פארק, ושם כבש פראטי כבר לאחר 12 דקות את השער היחיד בסדרה, שהעלה את מילאן לחצי הגמר.
בשלב חצי הגמר הוגרלה מילאן לפגוש את אלופת אירופה המכהנת, מנצ'סטר יונייטד האנגלית.
במשחק הראשון בסן סירו גברה מילאן 2-0 על האלופה משערים של אנג'לו סורמני וקורט האמרין, והשיגה יתרון משמעותי בסדרה.
בגומלין באולד טראפורד כבש בובי צ'רלטון בדקה השבעים, אך מנצ'סטר לא הצליחה לכבוש שער נוסף, ומילאן המשיכה לגמר השני בתולדותיה.
אייאקס פתחה את הטורניר בהגרלה קשה יחסית, מול נירנברג, נציגת גרמניה המערבית בסיבוב הראשון.
במשחק הראשון בחוץ נקלעה אייאקס לפיגור כבר לאחר שש דקות, אך שער של יוהאן קרויף עשר דקות לסיום המשחק קבע את תוצאת הסיום, 1-1. משחק הגומלין באצטדיון האולימפי באמסטרדם הסתיים בהכרעה ברורה לטובתה של אייאקס, שנעזרה בצמד שערים של שאק סווארט בדרך לניצחון 4-0 בסיום.
בשמינית הגמר פגשה אייאקס את פנרבחצ'ה הטורקית.
המשחק הראשון נערך באמסטרדם והסתיים בניצחונה של אייאקס, 2-0. אייאקס השיגה תוצאה זהה גם במשחק הגומלין בחוץ, והמשיכה לרבע הגמר עם 4-0 בסיכום שני המפגשים.
בשלב רבע הגמר פגשה אייאקס את בנפיקה ליסבון הפורטוגלית, שהפסידה למנצ'סטר יונייטד בגמר הקודם וחיפשה העפלה שנייה ברצף לגמר.
במשחק הראשון באמסטרדם היא אף עשתה צעד משמעותי לעבר המטרה, כשהשיגה ניצחון חוץ מרשים של 3-1 על אייאקס.
בגומלין בליסבון פתחה אייאקס בסערה.
אינגה דניאלסון כבש ראשון כבר לאחר תשע דקות, קרויף הכפיל כעבור שלוש דקות בלבד, והשלים צמד בדקה ה-32 כדי לקבוע 3-0 לאייאקס.
בדקה השבעים ספגה אייאקס את השער המצמק, והמשחק הסתיים בניצחונה של אייאקס 3-1. בשלב זה, נותרו שתי הקבוצות בשוויון מוחלט, לאחר ששתיהן השיגו ניצחון זהה, 3-1 בחוץ.
על פי חוקי אופ"א, הוכרע המפגש במשחק שלישי שנערך באצטדיון האולימפי איב-דו-מנואר בפריז שבועיים אחר כך.
המשחק בפריז היה צמוד והסתיים בשוויון 0-0, ששלח את המשחק להארכה.
בשלב זה התעלתה אייאקס והכריעה את ההתמודדות, כשקרויף כבש ראשון שלוש דקות מפתיחת ההארכה, ודניאלסון השלים צמד בדרך לניצחונה של אייאקס 3-0.
בשלב חצי הגמר פגשה אייאקס את ספרטק טרנבה הצ'כוסלובקית, שהפתיעה בהגיעה לשלב זה.
המשחק הראשון בבית הסתיים בניצחון מוחץ של אייאקס, 3-0, אך בגומלין נקלעה אייאקס לפיגור כפול מצמד של לדיסלב קונה.
היא הצליחה לשמור על התוצאה עד לסיום, וההפסד 2-0 זיכה אותה בכרטיס לגמר הראשון בתולדותיה, עם 3-2 בסיכום שני המפגשים.
מילאן הגיעה לגמר כפייבוריטית ברורה לזכייה בתואר, בזכות ניסיונה הרב במפעל ויכולותיה הארגוניות.
מילאן אף הוכיחה את יכולותיה הגבוהות במהלך הטורניר, כשהדיחה בזו אחר זו את שתי הזוכות האחרונות בתואר, סלטיק ומנצ'סטר יונייטד, תוך שהיא סופגת פעם אחת בלבד בכל ארבעת המשחקים.
המאמן נראו רוקו נהנה מחוליית הגנה חזקה והתקפה יעילה שכללה את פיירינו פראטי וג'אני ריברה הקפטן.
מעל כל אלה, שחקן המפתח של רוקו היה הקיצוני הימני קורט האמרין השוודי, אותו הגדיר רוקו כאחד מהשחקנים החשובים ביותר במערך שלו.
על אף היותה של מילאן הקבוצה העדיפה, אייאקס של המאמן רינוס מיכלס נחשבה לאחד הכוחות העולים ביבשת, עם כוכבים צעירים דוגמת יוהאן קרויף ופיט קייזר.
עם זאת, היא התאפיינה גם בחוסר ניסיון רב, בשל היותה הקבוצה ההולנדית הראשונה אי פעם במשחק הגמר.
טרם המשחק, נראה היה כי מילאן תפתח את המשחק הרגיל שלה, שמתבסס על הגנה חזקה והתקפות מתפרצות מהירות, אך כבר בפתיחה היא הפתיעה במשחק התקפי ומהיר, שמצא את אייאקס ללא מענה.
כבר בדקה הראשונה התקרבה מילאן לשער ראשון, כשפראטי בעט כדור חד ושטוח ברגל שמאל, שנעצר רק בקורת השער.
בדקה השביעית באה מילאן על שכרה.
הגבהה של אנג'לו סורמני מאגף שמאל מצאה את הראש של פראטי שנגח כדור חזק שעלה מעל השוער גריט באלס ונחת ברשת של אייאקס, 1-0 למילאן.
לאחר השער המשחק התאזן מעט ואייאקס גם היא החלה לחפש את השער, אך ההתקפות של מילאן היו יעילות, מהירות ומסוכנות.
כמעט בכל התקפה איטלקית התקרבה הקבוצה לכיבוש שער נוסף.
בדקה הארבעים הצליחה מילאן להכפיל את היתרון.
ג'אני ריברה פרץ מהמרכז לכיוון הרחבה, ואז מסר בעקב לפראטי.
מטווח של כעשרים מטרים בעט פראטי בנגיעה לפינה הגבוהה וקבע 2-0 מרשים למילאן.
אייאקס ביצעה חילוף כפול בהפסקה על מנת לחזק את החלק ההתקפי, ובדקה השישים הצליחה לחזור למשחק.
קייזר פרץ לרחבה והוכשל על ידי ג'ובאני לודטי.
וליבור ואסוביץ', שכבש בגמר 1966 לזכות פרטיזן בלגרד, ניגש לבעוט את הפנדל.
רגע לפני הבעיטה הוא השתהה ועצר, מה שגרם לפאביו קודיצ'יני לזנק עוד בטרם הבעיטה.
השופט הספרדי פסק על בעיטה חוזרת, אותה ביצע ואסוביץ' כהלכה, והיה לשחקן הראשון שכובש שער בגמר במדי שתי קבוצות שונות.
אייאקס צימקה את התוצאה ל-2-1 בלבד.
מילאן הצליחה לחזור ליתרון של שני שערים כעבור שבע דקות בלבד.
בדקה ה-67 בעט סורמני מחוץ לרחבה ברגל שמאל לפינה הרחוקה, וקבע 3-1 למילאן.
השער השלישי שבר את אייאקס, ומילאן השתלטה כליל על המשחק.
בדקה ה-75 היא באה על שכרה עם שער נוסף.
ריברה פרץ ומצא עצמו באחד-על-אחד מול השוער באלס.
ריברה עבר את באלס, אך ההגנה של אייאקס הספיקה לחזור בזמן ולמנוע ממנו בעיטה לשער ריק.
ריברה ראה את פריצתו של פראטי, הקפיץ לעברו את הכדור והאחרון נגח לפני השוער כדי להשלים שלושער אישי ולקבוע 4-1.
התוצאה נשמרה עד לסיום, ומילאן זכתה בתואר בפעם השנייה בתולדותיה, לאחר שהוכיחה עליונות ניכרת בעונה האירופית שלה.
עם זאת, העפלתה של אייאקס לגמר הייתה הסנונית הראשונה בדרך להשתלבותו של הכדורגל ההולנדי בצמרת היבשת.
בארבע העונות הבאות זכו קבוצות הולנדיות בתואר אלופת אירופה.
תחילה פיינורד, ואחריה אייאקס עצמה שהשלימה שלוש זכיות רצופות בתואר.
גמר גביע אירופה לאלופות 1968 התקיים באצטדיון ומבלי בלונדון, אנגליה ב-29 במאי 1968, ובו נקבע כי הזוכה בטורניר גביע אירופה לאלופות לעונת היא מנצ'סטר יונייטד האנגלית, שניצחה במשחק את בנפיקה ליסבון הפורטוגלית בתוצאה 4-1. משחק הגמר נעל את המהדורה ה-13 של גביע אירופה לאלופות.
הייתה זו זכייתה הראשונה אי פעם של קבוצה אנגלית בגביע אירופה לאלופות, והופעה אנגלית ראשונה בגמר.
בנפיקה העפילה לגמר החמישי בתולדותיה מתוך 13 משחקי גמר בסך הכול.
היא זכתה פעמיים רצופות (1961, 1962), העפילה שנה שלישית ברציפות לגמר ב-1963 אך הפסידה, ורשמה הפסד נוסף ב-1965. שתי הקבוצות התמודדו שנתיים קודם לכן בשלב רבע גמר גביע אירופה 1966, כשמנצ'סטר מפגינה יכולת מצוינת, מנצחת 5-1 בליסבון ו-8-3 בסיכום שני המפגשים.
מנצ'סטר יונייטד זכתה באליפות אנגליה, לאחר שהקדימה בראש הטבלה את נוטינגהאם פורסט בארבע נקודות.
בנפיקה זכתה באליפות פורטוגל בפער שלוש נקודות מאקדמיקה דה קוימברה.
המשחק התקיים באצטדיון ומבלי, שאירח גם את הגמר בשנת 1963, אשר גם בו הפסידה בנפיקה, 2-1 למילאן.
לאחר מחצית נטולת שערים, העלה בובי צ'רלטון את מנצ'סטר ליתרון ראשון במחצית השנייה.
חיימה גראסה השיג את השוויון כעשר דקות לסיום, שהוביל את המשחק להארכה.
שם, בתוך תשע דקות, כבשו ג'ורג' בסט, בריאן קיד וצ'רלטון שהשלים צמד, וקבעו את תוצאת הסיום, 4-1 למנצ'סטר.
הניצחון והגביע הראשון הגיע עשר שנים לאחר האסון האווירי במינכן, בו איבדו את חייהם שמונה משחקני הקבוצה.
בין הניצולים מהאסון היו מאמן הקבוצה מאט באזבי, הקפטן בובי צ'רלטון וביל פולקס, שזכו עם הקבוצה בתואר לאחר עשור.
מנצ'סטר יונייטד פתחה את משחקיה בטורניר מול היברניאנס ממלטה.
במשחק הראשון באולד טראפורד גברה מנצ'סטר 4-0 על יריבתה מצמדים של דייוויד סדלר ודניס לאו.
גומלין נטול שערים הספיק ליונייטד כדי להעפיל לשמינית הגמר.
בשמינית הגמר הוגרלה מנצ'סטר לשחק מול סרייבו, נציגת יוגוסלביה.
מנצ'סטר שמרה על רשת נקייה בפעם השלישית ברציפות, אך לא מצאה בעצמה את הרשת בפעם השנייה ברציפות ונפרדה מריביתה בשוויון 0-0 בחוץ.
בגומלין הביתי גברה מנצ'סטר 2-1 על סרייבו, והבטיחה את מקומה בשלב רבע הגמר.
ברבע הגמר פגשה מנצ'סטר את גורניק זאבז'ה הפולנית.
במשחק הראשון בבית כבשה יונייטד ראשונה בדקה השישים, והכפילה את התוצאה בדקת הסיום כדי לקבוע 2-0. בגומלין נקלעה מנצ'סטר לפיגור בדקה השבעים, אך החזיקה מעמד עד לסיום, ועם הפסד מינימלי 1-0 וניצחון 2-1 בסיכום שני המפגשים, הבטיחה את מקומה בחצי הגמר.
בחצי הגמר המתינה למנצ'סטר יריבה חזקה בדמותה של ריאל מדריד הספרדית, אלופת אירופה שש פעמים, שהם חצי מהטורנירים ששוחקו עד אז.
במשחק הראשון באולד טראפורד קבע ג'ורג' בסט את תוצאת המשחק כבר לאחר 36 דקות, 1-0 למנצ'סטר בסיום.
סדלר כבש את שער השוויון בדקה ה-73, וחמש דקות אחר כך כבש ביל פולקס את השער שקבע 3-3. ריאל עוד ניסתה להחזיר לעצמה את היתרון, אך בסיום שוויון 3-3 דרמטי הפך את היונייטד לנציגת אנגליה הראשונה אי פעם בגמר גביע אירופה לאלופות.
אלופת פורטוגל החלה את המסע לעבר הגמר החמישי בתולדותיה מול גלנטורן, נציגת צפון אירלנד, בסיבוב הראשון.
בנפיקה נקלעה לפיגור מוקדם במשחק הראשון בחוץ, לאחר פנדל מדויק לטובת גלנטורן כבר בדקה העשירית.
אאוזביו, כוכבה הגדול של בנפיקה, הצליח למצוא את השוויון ארבע דקות בלבד לסיום וההכרעה עברה לליסבון.
משחק הגומלין הסתיים ללא שערים וללא הכרעה.
באותה עונה בדיוק יישמה אופ"א לראשונה את חוק שערי חוץ, ועל פי ההחלטה יישומו הוגבל לסיבוב הראשון בלבד, כך שבנפיקה ניצלה את החוק החדש עד תום והעפילה לשלב הבא.
את ניצחונה הראשון במפעל באותה עונה השיגה בנפיקה בסיבוב השני מול סנט אטיין הצרפתית, כשגברה עליה 2-0 במשחק הראשון בבית.
בגומלין, נחלה בנפיקה הפסד מינימלי 1-0 שהספיק לה כדי להשיג את הכרטיס לרבע הגמר.
בשלב רבע הגמר פגשה בנפיקה את ואשאש ההונגרית.
המשחק הראשון בחוץ הסתיים ללא שערים וללא הכרעה, 0-0 בבודפשט.
בליסבון בנפיקה הרשימה והשיגה ניצחון 3-0. אאוזביו כבש צמד במשחק, שהעלה את בנפיקה לחצי הגמר.
בחצי הגמר המתינה לבנפיקה יובנטוס האיטלקית.
בנפיקה, שהפסידה בשני משחקי הגמר הקודמים בהם הופיעה לקבוצות איטלקיות (מילאן ואינטר מילאנו), אירחה את המשחק הראשון, ובדקה ה-64 מצאה את הרשת מרגליו של ז'וזה אוגוסטו טורס.
שש דקות אחר כך העלה אאוזביו את מאזנו לחמישה שערים במפעל, וקבע את תוצאת הסיום, 2-0 לבנפיקה.
עם יתרון מבטיח יצאה בנפיקה למשחק החוץ בסטאדיו קומונאלה, והשלימה העפלה מרשימה לגמר החמישי בתולדותיה, עם ניצחון 1-0 משער נוסף של אאוזביו.
הכוכב הפורטוגלי סיים את העונה כמלך שערי המפעל עם שישה כיבושים.
מעל לתשעים אלף צופים נהרו לאצטדיון ומבלי, וקיוו לראות את מנצ'סטר יונייטד הופכת לאלופת אירופה האנגלית הראשונה.
המאמן הסקוטי מאט באזבי חסר את החלוץ בן ארצו דניס לאו, מהמוציאים לפועל הבולטים בהתקפת הקבוצה שסבל מפציעה.
עם זאת, עם כוכבים כמו בובי צ'רלטון הקפטן וג'ורג' בסט בהרכב, קיוותה יונייטד להשיג את הניצחון במשחק.
מן העבר השני, בנפיקה הגיעה למשחק בידיעה כי אינה פייבוריטית לניצחון, אך עם ניסיון רב הרבה יותר במעמד הגמר מאשר יריבתה.
המאמן הברזילאי אוטו גלוריה זכה ליכולת מצוינת של הכוכב הגדול אאוזביו לאורך כל הטורניר.
יחד איתו, ז'וזה אוגוסטו טורס וז'וזה אוגוסטו דה אלמיידה היו אמונים על החלק היצירתי בקבוצה וקיבלו את החופש בהתקפה.
לאור העובדה כי שתי הקבוצות לובשות חולצת משחק בצבע אדום, הוחלט כי שתיהן יעלו עם הצבע המשני, וכך עלתה יונייטד בתלבושת כחולה מול הלבן של בנפיקה.
בפתיחת המשחק ניכר היה כי מאמני הקבוצות שמו דגש על נטרול כוכב היריבה.
מי שכיכב בניצחון המרשים של מנצ'סטר 5-1 בליסבון בשלב רבע הגמר שנתיים קודם לכן היה ג'ורג' בסט, שגם כבש צמד באותו המשחק, כך שמשריקת הפתיחה התמקדה הגנת בנפיקה בנטרול הכוכב מצפון אירלנד.
מן העבר השני, כל העיניים היו נשואות לאאוזביו, ומי שהופקד על נטרולו היה נובי סטיילס.
במהלך המחצית הראשונה הצליח אאוזביו להשתחרר פעם אחת משמירתו ההדוקה של סטיילס ולבעוט ברגל ימין מכ-18 מטרים לעבר השער, אך הכדור פגע במשקוף.
בעוד ששני הכוכבים הגדולים והיצירתיים מכל צד נשמרים באופן חזק, הסתיימה המחצית הראשונה בשוויון 0-0 עם משחק הגנתי, צמוד ואגרסיבי.
יונייטד פתחה בסערה את המחצית השנייה והחלה לאיים על שערה של בנפיקה, עד שבדקה ה-53 באה על שכרה.
דייוויד סדלר הגביה מאגף שמאל אל תוך הרחבה, ובובי צ'רלטון, שזכה למרווחים רבים יותר עקב השמירה ההדוקה על בסט, נגח קשתית לפינה הימנית ולרשת, 1-0 למנצ'סטר.
מספר דקות אחר כך הייתה קרובה מנצ'סטר להגדיל את היתרון, כשבסט הצליח להשתחרר משלושה שחקני הגנה ולבעוט לשער מתוך הרחבה, אך נעצר על ידי שוער בנפיקה ז'וזה הנריקה.
סדלר עט על הכדור החוזר ובעט שטוח למרכז השער, אך הנריקה באמצעות הרגל הציל בפעם השנייה.
על אף יתרונה של מנצ'סטר, בנפיקה לא נשברה והחלה לשלוח שחקנים רבים יותר לחלק ההתקפי, ולהפעיל לחץ על הגנת היונייטד.
אאוזביו היה קרוב מאוד לשוויון, כשהקפטן הפורטוגלי מריו קולונה מסר לו בנגיחה והותיר אותו פנוי שבעה מטרים מהשער, אך אאוזביו בעט בנגיעה מעל לשער של אלכס סטפני.
בדקה ה-79 הצליחה בנפיקה למצוא את השוויון.
ז'וזה אוגוסטו הגביה מאגף ימין לתוך הרחבה, טורס הגבוה הוריד את הכדור בראשו, וחיימה גראסה הגיח מאחור ובעט בנגיעה מהאוויר לפינה הרחוקה, שוויון 1-1 באצטדיון ומבלי.
מספר דקות לסיום הייתה בנפיקה קרוב למהפך.
אנטוניו סימואש השתלט על כדור בחלק האחורי, פרץ לבדו עד לקו האמצע ושלח כדור עומק לעברו של אאוזביו.
הכוכב הפורטוגלי הסתנן בין שני שחקני הגנה, השתלט על הכדור ובעט בעוצמה מתוך הרחבה ברגל שמאל - אך סטפני היה במקום וקלט.
ההצלה יצרה רגע ספורטיבי נדיר, בו אאוזביו טפח על שכמו של השוער, ומחא לו כפיים על ההצלה המרהיבה.
לאחר תשעים דקות שהסתיימו בשוויון 1-1, הלך המשחק להכרעה בהארכה.
בעוד תשעים הדקות הראשונות היו צמודות ודו-צדדיות, הדקות הראשונות של ההארכה התאפיינו בכדורגל התקפי סוחף של מנצ'סטר, שהכניעה פעם אחר פעם את יריבתה.
שתי דקות בלבד מפתיחת ההארכה שלח סטפני כדור שוער ארוך שעבר את כל שחקני ההגנה ונעצר רק אצל בסט, שמצא עצמו לבד מול הנריקה.
בסט עבר בקלות את השוער וגלגל אל הרשת החשופה, 2-1 למנצ'סטר שהחזירה לעצמה את היתרון.
הקהל האנגלי החריש אוזניים ביציעים, ושתי דקות בלבד אחר כך כבשה יונייטד שוב.
פריצה סוחפת של ג'ון אסטון באגף שמאל הסתיימה בכדור קרן.
הכדור הוגבה לרחבה, וננגח לעברו של בריאן קיד.
קיד, שחגג את יום הולדתו ה-19 באותו היום ממש, נגח בפעם הראשונה וסחט הצלה מצוינת מהנריקה.
הכדור חזר לראשו של קיד, שבנגיחה השנייה כבר לא הותיר סיכוי לשוער וקבע 3-1 למנצ'סטר.
בנפיקה נראתה עייפה וכבויה באותן הדקות, ומנצ'סטר ניצלה זאת עד תום בדקה ה-99. צ'רלטון הוביל התקפה מתפרצת ומסר ימינה לקיד.
קיד המשיך את הפריצה ומסר כדור שטוח לתוך הרחבה, שם כבר חיכה לו צ'רלטון שבעט ברגל ימין לפינה הרחוקה, 4-1 למנצ'סטר יונייטד.
כשהמשחק הוכרע כבר בשלבים המוקדמים של ההארכה, המחצית השנייה עברה ללא מצבים מיוחדים, למעט החמצה נוספת של אאוזביו שבעט משישה מטרים לידיו של סטפני.
בסיום, 4-1 למנצ'סטר, אלופת אירופה לראשונה בתולדותיה.
בובי צ'רלטון, מניצולי האסון האווירי במינכן עשר שנים קודם לכן, השלים את המלאכה שהחלה לפני אותו האסון והניף את גביע אירופה לאלופות.
גמר גביע אירופה לאלופות 1967 התקיים באסטאדיו נסיונאל בליסבון, פורטוגל ב-25 במאי 1967, ובו נקבע כי הזוכה בטורניר גביע אירופה לאלופות לעונת היא סלטיק הסקוטית, שניצחה במשחק את אינטר מילאנו האיטלקית בתוצאה 2–1. משחק הגמר נעל את המהדורה ה-12 של גביע אירופה לאלופות.
הזכייה של סלטיק הייתה הזכייה הראשונה אי פעם של קבוצה בריטית בתואר, והופעה בריטית ראשונה במעמד הגמר.
מנגד, אינטר הגיעה לגמר בפעם השלישית בתולדותיה, בתוך חמש עונות בלבד.
היא זכתה בתואר בשתי הופעותיה הקודמות בגמר, ב-1963 וב-1964. הייתה זו הופעה איטלקית שישית בגמר המפעל, וקדמו לה שלוש זכיות (מילאן ופעמיים אינטר) ושני הפסדים (פיורנטינה ומילאן).
שתי הקבוצות העפילו לגמר בזכות זכייתן באליפות המקומית עונה קודם לכן.
סלטיק זכתה בליגת העל הסקוטית לעונת בפער שתי נקודות מיריבתה העירונית גלאזגו ריינג'רס, ואינטר סיימה בפסגת הסרייה א' בפער ארבע מבולוניה.
משחק הגמר נערך בליסבון, ועקב כך הוענק לקבוצה הזוכה של סלטיק הכינוי "אריות ליסבון".
הגמר החל דווקא ביתרון מוקדם של אינטר מפנדל של סנדרו מאצולה לאחר שבע דקות, אך טומי גמל השווה בבעיטה ממרחק בדקה ה-63. סטיבי צ'אלמרס השלים את המהפך שש דקות בלבד לסיום, והעניק לסלטיק את תואר אלופת אירופה.
סלטיק פתחה את מסעה לתואר במפגש מול פ.צ.
במשחק הראשון ניצחה סלטיק בבית בתוצאה 2-0, משני שערים שנכבשו במחצית השנייה.
בגומלין, השלימה סלטיק ניצחון מרשים נוסף, 3-0 עם צמד של טומי גמל, כדי להשלים 5-0 בסיכום ולהעפיל לשמינית הגמר.
בשלב שמינית הגמר פגשה סלטיק את נאנט הצרפתית.
במשחק הראשון בחוץ נקלעה סלטיק לפיגור מוקדם, אך השוותה עוד לפני תום המחצית, ובחצי השני השלימה את המהפך וניצחה 3-1. בגומלין הביתי שחזרה סלטיק את התוצאה, 3-1 נוסף ו-6-2 בסיכום שני המפגשים.
לאחר שניצחה את כל ארבעת משחקיה בשלבים המוקדמים, פגשה סלטיק את וויבודינה נובי סאד, נציגת יוגוסלביה, בשלב רבע הגמר.
וויבודינה, שהדיחה בהארכה את אתלטיקו מדריד בסיבוב הראשון, המשיכה להפגין יכולת מרשימה וגברה 1-0 בבית על סלטיק במשחק הראשון.
במשחק הגומלין הביתי נותר הפיגור על כנו במשך דקות רבות, עד שסטיבי צ'אלמרס קבע 1-0 לסלטיק בדקה ה-58, והשווה את הסדרה.
בדקה האחרונה של ההתמודדות, כשנראה היה כי הקבוצות ייפגשו שוב למשחק פלייאוף במגרש נייטרלי, כבש קפטן סלטיק בילי מקניל את השער שקבע 2-0 לסלטיק, שהמשיכה באופן דרמטי לחצי הגמר.
בשלב חצי הגמר פגשה סלטיק את דוקלה פראג הצ'כוסלובקית.
במשחק הראשון בבית קבע ג'ימי ג'ונסטון 1-0 לסלטיק, אך האורחת השוותה דקה לסיום המחצית.
במחצית השנייה השלימה סלטיק ניצחון מרשים עם צמד של וילי וולאס, שקבע 3-1 בסיום.
משחק הגומלין הסתיים ללא שערים, וסלטיק העפילה לראשונה בתולדותיה לגמר גביע אירופה לאלופות.
אינטר פתחה את משחקיה בסיבוב הראשון בהגרלה קשה יחסית, במיוחד לסיבוב הראשון, ופגשה את טורפדו מוסקבה נציגת ברית המועצות.
במשחק הראשון בבית ניצחה אינטר על חודו של שער, בזכות שער עצמי של ואלרי וורונין בתוך המחצית השנייה.
משחק הגומלין במוסקבה הסתיים ללא שערים, ושלח את אינטר לשמינית הגמר.
שמינית הגמר הפגישה בין אינטר לבין ואשאש, אלופת הונגריה.
במשחק הראשון בסן סירו נטלה אינטר את היתרון בדקה ה-59, אך שמונה דקות לסיום הצליחה ואשאש להשוות.
עם זאת, השוויון החזיק מעמד שלוש דקות בלבד, עד שמריו קורסו קבע 2-1 בדקה ה-85. במשחק הגומלין השלימה אינטר ניצחון כפול, לאחר שגברה 2-0 על ואשאש מצמד של סנדרו מאצולה.
עם 4-1 בסיכום, עלתה אינטר לרבע הגמר.
בשלב רבע הגמר פגשה אינטר את האלופה המכהנת, ריאל מדריד הספרדית.
במשחק הראשון בסן סירו קבע רנאטו קאפליני את תוצאת המשחק בדקה ה-54, 1-0 לאינטר.
עם יתרון מינימלי הגיעה אינטר לאצטדיון סנטיאגו ברנבאו, וכבר בדקה ה-24 כבש קאפליני פעם נוספת לרשתה של ריאל והעלה את קבוצתו ליתרון.
שער עצמי של איגנסיו סוקו במהלך המחצית השנייה קבע את תוצאת המשחק, 2-0 לאינטר ו-3-0 בסיכום שני המפגשים, ניצחון מהדהד שהדיח את אלופת אירופה.
הניצחון המרשים על ריאל העניק לאינטר את הכרטיס לחצי הגמר, שם פגשה את צסק"א סופיה הבולגרית (אז תחת השם "צסק"א הדגל האדום").
במשחק הראשון בסן סירו כבש ג'אצ'ינטו פאקטי בדקות הסיום של המחצית והעלה אינטר ליתרון.
בדקה ה-65 הצליחה צסק"א לכבוש את השוויון, והעבירה את ההכרעה לסופיה.
במשחק הגומלין, שוב היה זה פאקטי שהעלה את אינטר ליתרון, בדקה ה-62. על אף היותה קבוצת הגנה מצוינת, לא הצליחה אינטר לשמור על שערה עד לסיום וספגה את השוויון רבע שעה אחר כך.
עם שוויון מוחלט בין שתי הקבוצות בסיום, הלכו אינטר וצסק"א למשחק הכרעה בבולוניה שבוע אחר כך.
במשחק הפלייאוף עלתה אינטר ליתרון משער של קאפליני לאחר 12 דקות, ושמרה עליו עד לסיום - 1-0 במשחק הפלייאוף העניק לאינטר את הכרטיס לגמר השלישי בתולדותיה בתוך ארבע עונות בלבד.
סלטיקסיבוב אינטר מילאנויריבהסיכוםמשחק ראשוןמשחק שנייריבהסיכוםמשחק ראשוןמשחק שניפלייאוף פ.צ.
סלטיק של המאמן ג'וק סטיין הגיעה למשחק לאחר שכבר זכתה בארבעה תארים מקומיים באותה העונה.
היא הבטיחה את הזכייה באליפות סקוטלנד, וזכתה גם בגביע, גביע הליגה וגביע גלאזגו.
עם זאת, מי שהגיעה כפייבוריטית למשחק הגמר היא אינטר של המאמן הארגנטינאי הלניו הררה, שכבר הוביל אותה לשתי זכיות רצופות בתואר שנתיים קודם לכן.
הניסיון והעוצמה של המועדון האיטלקי הפך אותה למועמדת בכירה להשלים טריפטה, זכייה שלישית בתואר.
המשחק הפגיש בין שני סגנונות כדורגל שונים בתכלית.
סלטיק התעקשה על משחק התקפי עם כלים רבים בחלק הקדמי.
סטיין הציב מערך של 4-2-4, עם ג'ימי ג'ונסטון ובובי לנוקס המהירים והטכניים באגפים שתפקידם להזין את שחקני האמצע, וילי וולאס וסטיבי צ'אלמרס.
מי שחסר לקבוצה במשחק היה ג'ו מקברייד, שכבר בחודש דצמבר חצי שנה קודם לכן נפצע בברכו ולא התאושש בזמן.
יכולתו של מקברייד הייתה גבוהה כל כך באותה העונה, שעל אף שהחמיץ חצי עונה הוא סיים כמלך השערים של הליגה המקומית, עם 35 כיבושים ב-26 הופעות בלבד.
מול הסגנון ההתקפי של סלטיק, ניצבה אינטר ושיטת הקטנאצ'ו.
סגנון המשחק ההגנתי באופן מובהק, עם חמישה שחקנים בקו האחורי, היה יעיל והעניק לאינטר תארים רבים, גם אם לא היה שובה עין.
אינטר נהגה להתגונן עם מספר רב של שחקנים, במיוחד כשצעדה ביתרון, ולתסכל שוב ושוב את התקפת היריבות.
לראיה, עד למעמד הגמר כבשה אינטר 11 שערים בלבד בתשעה משחקים (סלטיק כבשה 16 שערים בשמונה משחקים בלבד), אך ספגה שלושה בלבד לכל אורך הטורניר.
הבדלי הסגנונות הטו את דעת הקהל האובייקטיבי לטובתה של סלטיק, ורבים רצו לחזות בניצחון היופי על השיטה ההגנתית המתסכלת של שחקניו של הררה.
אינטר חסרה במשחק שני שחקני מפתח בגלל פציעות, ז'איר דה קוסטה ולואיס סוארס מירמונטס, אך גם בלעדיהם הייתה פייבוריטית ברורה להניף את הגביע בסוף הערב.
אינטר פתחה את המשחק כשהיא מסוכנת יותר מיריבתה, והתקרבה לכיבוש כבר בהתקפה המסוכנת הראשונה במשחק.
רנאטו קאפליני הגביה כדור לרחבה וסנדרו מאצולה נגח היטב למסגרת, אך הכדור נעצר בברכיו של רוני סימפסון, שוערה של סלטיק.
רגעים ספורים אחר כך זכתה אינטר בפנדל.
קאפליני הוכשל ברחבה על ידי המגן הימני של סלטיק ג'ים קרייג, ומאצולה כבש בקלות וקבע 1-0 לאינטר כבר לאחר שבע דקות.
השער המוקדם קירב את אינטר משמעותית לעבר הזכייה.
במצב כזה, היא יכולה הייתה להתרכז במשחק ההגנה היעיל והחזק שלה, לתסכל את התקפת סלטיק ולצאת להתקפות מעבר והתקפות מתפרצות מהירות.